Samiti i BE-së në Bruksel
Udhëheqësit evropianë debatojnë përgjigjen për veprimet e Rusisë në Siri.
Megjithë armëpushimin e përkohshëm, në qiejt e Aleppos ka pak shenja të një fundi të fushatës së bombardimeve të ndërmarrë nga qeveria siriane dhe forcat ruse. Evropa dhe Shtetet e Bashkuara akuzojnë Moskën për vrasjen dhe plagosjen e mijëra civilëve – veprime që Franca thotë se përbëjnë krime lufte. Duke mbërritur dje në Bruskel për takimin e saj të parë të Këshillit të Evropës, kryeministrja britanike Theresa May bëri thirrje për unitet: Evropa kishte debatuar për lehtësimin e sanksioneve që u vendosën ndaj Rusisë lidhur me aneksimin e Krimesë dhe Ukrainës Lindore. Por kjo shihet tani si e pamundur, thotë John Lough me institutin Chatham House në Londër. Zoti Lough argumenton se Evropa duhet të riformulojë politikën e saj në përgjigjen ndaj Rusisë. Lufta civile në Siri është mes faktorëve shtytës që ka sjell miliona refugjatë dhe imigrantë në brigjet evropiane. Ndërsa rrjedha e imigrantëve përmes Turqisë është ngadalësuar, mijëra vazhdojnë të mbërrijnë çdo javë në brigjet italiane nga Afrika Veriore. Para takimit të nivelit të lartë në Bruksel, Italia akuzoi Evropën për mungesë solidariteti në përballjen me krizën – me një farë të drejte, thotë Ian Bond i Qendrës për Reformën Evropiane. Me një plan të ngjeshur pune në Bruksel, dalja e Britanisë nga BE-ja do të jetë gjithashtu pjesë e diskutimeve – me të dyja palët që po ashpërsojnë pozicionet e tyre javët e fundit para bisedimeve zyrtare që priten në fillim të vitit të ardhshëm.